ΤΕΛΙΚΗ ΕΡΓΑΣΙΑ ΔΟΜΗΜΕΝΗΣ ΑΝΑΛΥΣΗΣ
για το μάθημα ΑΝΑΛΥΣΗ ΣΥΣΤΗΜΑΤΩΝ

ΤΜΗΜΑ ΠΡΟΣΩΠΙΚΟΥ ΕΤΑΙΡΕΙΑΣ "ΑΝΕΛΙΞΗ"

Η εταιρεία "ΚΑΛΕΙΔΟΣΚΟΠΙΟ" είναι μια εταιρεία παροχής υπηρεσιών πληροφορικής που δραστηριοποιείται σε διάφορες περιοχές της χώρας. Διαθέτει τα κεντρικά της γραφεία στην Αθήνα και μια σειρά από υποκαταστήματα σε διάφορες πρωτεύουσες νομών. Σε κάθε εγκατάσταση της εταιρείας (κεντρικά και υποκαταστήματα) υπάρχουν διάφορα τμήματα. Ανάμεσα σ' αυτά τα τμήματα υπάρχει το τμήμα Προσωπικού της εταιρείας που βρίσκεται εγκατεστημένο στα κεντρικά γραφεία και το οποίο θέλει να μηχανογραφηθεί, έτσι ώστε να μπορέσει να αντιμετωπίσει τα προβλήματα παρακολούθησης του προσωπικού που δημιούργησε η γρήγορη γιγάντωση της εταιρείας και η επέκτασή της σε μεγάλο μέρος της επικράτειας.

Το Τμήμα Προσωπικού εποπτεύεται από το Διοικητικό Συμβούλιο της εταιρείας και εφαρμόζει τις αποφάσεις του σε θέματα πολιτικής προσλήψεων, προαγωγών και αμοιβών. Το συγκεκριμένο τμήμα διαθέτει Γραφείο Προσλήψεων, Γραφείο Προαγωγών και Γραφείο Μισθοδοσίας.

Το Γραφείο Προσλήψεων διαθέτει συνεργάτες σε κάθε εγκατάσταση της εταιρείας και αναλαμβάνει την πραγματοποίηση των προσλήψεων που αποφασίζει το Διοικητικό Συμβούλιο. Αναγγέλλει στα διάφορα μέσα ενημέρωσης (έντυπος τύπος, Internet) και συνεργάτες (εξειδικευμένες σχολές) τις νέες θέσεις προσωπικού, μαζί με τα απαιτούμενα προσόντα, αντικείμενο, προϋπηρεσία, προθεσμίες, πόλη εργασίας και τρόπους επικοινωνίας. Στη συνέχεια γίνεται συλλογή αιτήσεων με βιογραφικά και συστατικές επιστολές από τους ενδιαφερόμενους και όταν εξαντληθούν οι προθεσμίες ξεκινάει η διαδικασία αξιολόγησης. Οι αιτήσεις λαμβάνονται με συστημένες επιστολές που αποστέλλονται στα κεντρικά γραφεία ή προσκομίζονται από τον ενδιαφερόμενο στα κεντρικά ή σε κάποιο από τα υποκαταστήματα. Μετά τη λήξη των προθεσμιών όλες οι αιτήσεις συλλέγονται στο Γραφείο Προσλήψεων.

Κατά την αξιολόγηση προκρίνονται ορισμένες αιτήσεις που κρίνονται κατ' αρχήν ικανοποιητικές και στη συνέχεια οι ενδιαφερόμενοι καλούνται για ξεχωριστές συνεντεύξεις από το Γραφείο Προσλήψεων ή τους κατά τόπους συνεργάτες, καθώς και τον Υπεύθυνο του τμήματος της εταιρείας στο οποίο θα εργαστεί ο υποψήφιος. Τα αποτελέσματα των συνεντεύξεων συλλέγονται και ακολουθεί η τελική επιλογή, η οποία κοινοποιείται στο Διοικητικό Συμβούλιο και τα ενδιαφερόμενα τμήματα. Η τελική επιλογή περιλαμβάνει τους επιτυχόντες και τους τυχόν επιλαχόντες, οι οποίοι ειδοποιούνται με συστημένη επιστολή για το αποτέλεσμα της επιλογής και οι πρώτοι καλούνται να προσέλθουν για να αναλάβουν εργασία στον τόπο της νέας τους εργασίας.

Κατά την πρόσληψη οι επιτυχόντες οφείλουν να προσκομίσουν τα απαραίτητα οικογενειακά, φορολογικά και ασφαλιστικά τους έγγραφα, ώστε να ενημερωθεί το αρχείο προσωπικού με τα αντίστοιχα στοιχεία. Επίσης εκείνη τη στιγμή ενημερώνεται η βάση και με τα στοιχεία που αφορούν την πόλη, το τμήμα και τη θέση στην οποία θα εργαστεί ο νέος εργαζόμενος. Σε περίπτωση που κάποιος δεν εμφανιστεί εντός δέκα ημερών αδικαιολόγητα και δεν προσκομίσει τα απαραίτητα στοιχεία για να αναλάβει εργασία, τότε ειδοποιείται ο πρώτος διαθέσιμος επιλαχών για να καταλάβει τη θέση του. Υπάρχει η δυνατότητα όμως για έναν επιτυχόντα να ζητήσει αναβολή της πρόσληψης για ειδικούς λόγους (τακτοποίηση εκκρεμοτήτων και ολοκλήρωση ανειλημμένων υποχρεώσεων) για χρονικό διάστημα μέχρι και δύο μήνες. Αν περάσει το χορηγηθέν χρονικό διάστημα και δεν εμφανιστεί ο ενδιαφερόμενος σε πέντε ημέρες, τότε ειδοποιείται και πάλι ο πρώτος διαθέσιμος επιλαχών για να καταλάβει τη θέση του.

Αν μια θέση προσωπικού δεν καταληφθεί με την παραπάνω διαδικασία, τότε είναι στην ευχέρεια του Διοικητικού Συμβουλίου να την επαναπροκηρύξει με το ίδιο ή τροποποιημένο αντικείμενο και απαιτήσεις.

Το Γραφείο Προαγωγών είναι υπεύθυνο για την παρακολούθηση της αποδοτικότητας του προσωπικού. Για κάθε εργαζόμενο διατηρεί στοιχεία που αφορούν το τμήμα, την ομάδα έργου (project team) που ανήκει, καθώς και τα στοιχεία παρουσίας στην εταιρεία (ωράριο, υπερωρίες, υπερεργασίες κ.λπ.). Επίσης αρχειοθετεί τις εξαμηνιαίες εκθέσεις Με βάση τα παραπάνω στοιχεία, καθώς και τις εκθέσεις των υπευθύνων γίνονται οι προαγωγές και οι μετακινήσεις ανάμεσα στα τμήματα. Οι προαγωγές γίνονται μια φορά το χρόνο με αντικειμενικά κριτήρια (χρόνια εργασίας, αποδοτικότητα) σε συνδυασμό και με τις εισηγήσεις των υπευθύνων των τμημάτων. Έκτακτες προαγωγές μπορούν να γίνουν και όταν αποχωρήσει κάποιο μέλος του προσωπικού και υπάρξει η ανάγκη αντικατάστασής του. 

Οι μετακινήσεις ανάμεσα στα τμήματα του ιδίου υποκαταστήματος γίνονται με τη σύμφωνη γνώμη των υπευθύνων των τμημάτων, την προαιρετική συμφωνία του εργαζόμενου, καθώς και την τελική έγκριση του Διοικητικού Συμβουλίου. Για μετακινήσεις από υποκατάστημα σε υποκατάστημα (είτε για το ίδιο, είτε για διαφορετικό τμήμα) είναι απαραίτητη και η σύμφωνη γνώμη του εργαζόμενου που συνήθως είναι και αυτός που τη ζητάει. Επίσης το τμήμα προαγωγών είναι υπεύθυνο για την ανανέωση ή μη των συμβάσεων με τους εργαζόμενους με βάση πάλι τις εκθέσεις των υπευθύνων, αλλά και τις ανάγκες των τμημάτων της εταιρείας.

Το Γραφείο Μισθοδοσίας είναι υπεύθυνο για τη μισθολογική παρακολούθηση των εργαζομένων. Δημιουργεί τις μηνιαίες μισθολογικές καταστάσεις και τις ετήσιες βεβαιώσεις αποδοχών. Για τη δημιουργία των μισθολογικών καταστάσεων υπολογίζεται και η πρόσθετη εργασία (υπερωρίες, υπερεργασίες ) που μπορεί να έχει προσφερθεί και την οποία καταγράφει σε ειδικό αρχείο. Στο τέλος κάθε έτους η εταιρεία χορηγεί πρόσθετη αμοιβή (bonus) η οποία είναι συνάρτηση των κερδών της εταιρείας και της αποδοτικότητας του κάθε  εργαζόμενου. Το ύψος της βασικής πρόσθετης αμοιβής καθορίζεται από το Διοικητικό Συμβούλιο και χορηγείται σύμφωνα με τον ακόλουθο αλγόριθμο:

Αν ένας εργαζόμενος βρίσκεται στην εταιρεία λιγότερο από ένα χρόνο λαμβάνει το 50% της βασικής πρόσθετης αμοιβής. Αν βρίσκεται ένα με δύο χρόνια, λαμβάνει το 80%. Από τρία μέχρι 5 χρόνια λαμβάνει ολόκληρη την πρόσθετη αμοιβή. Από τα έξι χρόνια και πάνω, λαμβάνει την πρόσθετη αμοιβή προσαυξημένη κατά 10% για κάθε χρόνο πάνω από τα πέντε. Η πρόσθετη αμοιβή μπορεί να αυξηθεί κατά 20% αν υπάρξει ένδειξη αυξημένης παραγωγικότητας ή κατά 50% αν υπάρξει ένδειξη πολύ υψηλής παραγωγικότητας από το τμήμα προαγωγών.

Τέλος το Γραφείο Μισθοδοσίας είναι υπεύθυνο για τη χορήγηση των αδειών μεγάλης διάρκειας του προσωπικού με βάση τις εισηγήσεις των τμημάτων και τις γραπτές αιτήσεις των ενδιαφερομένων. Ημερήσιες άδειες για έκτακτους λόγους (οικογενειακούς, υγείας) μπορούν να δοθούν προφορικά από τους υπεύθυνους των τμημάτων με απλή ενημέρωση του Γραφείου Μισθοδοσίας. Για αναρρωτικές άδειες μεγάλης διάρκειας είναι απαραίτητη η εξέταση του εργαζόμενου από γιατρό συμβεβλημένο με την εταιρεία.


Για την παραπάνω εκφώνηση και αφού κάνετε όποιες εύλογες παραδοχές θεωρείτε σκόπιμες, τις οποίες όμως και θα καταγράψετε, θα δημιουργήσετε τα εξής: 

· Διάγραμμα Αποσύνθεσης Διεργασιών (Decomposition Diagrams)

· Διαγράμματα Ροής Δεδομένων(Data Flow Diagrams), τουλάχιστον σε τέσσερα επίπεδα, που να μοντελοποιούν τις διαδικασίες που περιγράφονται στην εταιρεία. Στα διαγράμματα αυτά θα πρέπει να υπάρει οριοθέτηση ανάμεσα στις διαδικασίες που θα μηχανογραφηθούν και σε αυτές που δε θα μηχανογραφηθούν.

· Προδιαγραφές διαδικασιών (Process Specifications) για πέντε (4) τουλάχιστον στοιχειώδεις διαδικασίες (functional Primitives) του συστήματος χρησιμοποιώντας για κάθε μια από αυτές τον φορμαλισμό εκείνον που δείχνει πιο κατάλληλος.Θα πρέπει να χρησιμοποιήσετε κάθε έναν από τους υπάρχοντες φορμαλισμούς τουλάχιστον μία φορά.

ΠΡΟΣΟΧΗ!

· Η άσκηση θα πρέπει να έχει στην αρχή εξώφυλλο, περιεχόμενα, μια εισαγωγή, την εκφώνηση, τις όποιες παραδοχές και στη συνέχεια τα υπόλοιπα ζητούμενα.

· Στην εισαγωγή θα περιγράφεται ο σκοπός της εργασίας, η ομάδα που την αποτελεί και η μεθοδολογία συνεργασίας της ομάδας.

· Η άσκηση θα πρέπει να γίνει από ομάδες των 2-3 ατόμων και συμμετέχει στον τελικό βαθμό του μαθήματος με ποσοστό 15%.

· Ημερομηνία Παράδοσης είναι η ημερομηνία εξετάσεων Ιουνίου ή Σεπτεμβρίου.
